Հետք (առցանց պարբերական)

Հետք կամ Հետք պարբերական, առցանց պարբերական, որը թողարկվում է «Հետաքննող լրագրողներ» հասարակական կազմակերպության կողմից։ Հայալեզու առցանց պարբերականը հիմնվել է 2001 թվականին, իսկ 2002 թվականից արդեն հրապարակվում է նաև պարբերականի անգլալեզու տարբերակը։ Առցանց պարբերականի գլխավոր խմբագիրն Էդիկ Բաղդասարյանն է, իսկ փոխխմբագիրը՝ Լիանա Սայադյանը։

Պատմություն 
«Հետաքննող լրագրողներ» հասարակական կազմակերպությունը հիմնադրվել է 2000 թվականի հուլիսի 9-ին։ Այն իր հիմնական նպատակ է հռչակել Հայաստանում հետաքննական լրագրության զարգացումը, ինչպես նաև ազատ խոսքի իրավունքի և ժողովրդավարական արժեհամակարգի տարածումը։

2001 թվականից սկսած կազմակերպությունն արտադրում է հետաքննական ֆիլմեր և հոդվածներ, որոնք հիմնականում վերաբերում են բնապահպանության, սոցիալական, կրթական, մշակութային, դատաիրավական, էներգետիկ, բանկային համակարգի թեմաներին։ Այդ հետաքննությունների արդյունքում բացահայտվել են տվյալ պահին գործող իշխանությունների կողմից կոռուպցիոն դեպքերի դրսևորումների և մարդու իրավունքների հաճախակի խախտումների առանձնակի դեպքեր։

2001 թվականից սկսած «Հետաքննող լրագրողներ» հասարակական կազմակերպությունը թողարկում է «Հետք» առցանց պարբերականը, իսկ արդեն 2002 թվականի սեպտեմբերից գործարկվել է նաև պարբերականի անգլերեն տարբերակը, որի նպատակը եղել է անգլախոս հանրությանը և Սփյուռքի հայ համայնքին ներկայացնել Հայաստանում տեղի ունեցող գործընթացները։

Մինչև 2008 թվականը Հետքի թղթային տարբերակը եղել է շաբաթաթերթ, իսկ արդեն 2008 թվականից այն դարձել է օրաթերթ։ Ֆինանսական խնդիրների պատճառով 2011 թվականից դադարեցվել է տպագիր թերթի գործունեությունը։

Հետքի հետաքննական հոդվածները վերահրապարակվում են Հայաստանի առաջատար լրատվամիջոցների կողմից։ «Հետք» առցանց պարբերականը Հայաստանի առաջին պարբերականն է, որն ընդունել է լրագրողների համար սահմանված էթիկայի կանոններ։ Յուրաքանչյուր լրագրող, որն աշխատում է առցանց պարբերականի հետ, պետք է հետևի էթիկայի կանոններին։

2003 թվականից «Հետաքննող լրագրողներ» հասարակական կազմակերպությունն անդամակցում է Համաշխարհային հետաքննական լրագրության ցանցին, 2005 թվականից՝ Եվրոպական լրագրողների ասոցիացիային, իսկ 2007 թվականից՝ Կազմակերպված հանցավորության և կոռուպցիայի լուսաբանման նախագծին (OCCRP)։

2003 թվականի դեկտեմբերին ԱՄՆ ՄԶԳ (UNDP) երևանյան գրասենյակը «Հետաքննող լրագրողներ» ՀԿ-ն ճանաչել է որպես տեղեկատվության ազատության իրավունքն ամենից արդյունավետորեն իրացրած կազմակերպություն, իսկ 2004 թվականին «Թրանսփերենսի Ինթերնեյշնլ» միջազգային հակակոռուպցիոն կազմակերպության հայաստանյան մասնաճյուղը կոռուպցիայի դեմ պայքարում զգալի ներդրում ունենալու համար մրցանակ է շնորհել «Հետաքննող լրագրողներ» ՀԿ-ին։

Հարձակում գլխավոր խմբագրի վրա 
2008 թվականի նոյեմբերի 17-ին հարձակման է ենթարկվել Հետքի գլխավոր խմբագիր Էդիկ Բաղդասարյանը։ Հարձակումը տեղի է ունեցել ժամը 20։00-ի սահմաններում, երբ լրագրողը դուրս է եկել Բուզանդի 1/3 հասցեում գտնվող «Հետք» առցանց պարբերականի գրասենյակից և մոտեցել իր ավտոմեքենային։ Ըստ լրագրողի՝
Միանգամից երկու հոգի հարձակվեցին` հենց մեքենայի դիմացից։ Խփեցին, նոր հասկացա, որ ինձ խփում են։ Սկսեցինք իրար խփել` իրենք ինձ, ես` իրենց։ Հեռախոսս ձեռքիս էր։ Մեկին՝ բերանին խփեցի։ Նույնիսկ` հեռախոսը արյունոտ է, ըստ երևույթին` նրա բերանի արյունն էր։ Ինքը ահագին հետ գնաց։ Որ հետ գնաց` ես իր դեմքը տեսա։ Մենակ այդ մեկի դեմքն եմ աղոտ հիշում, որ փորձեմ` կարող եմ վերարտադրել։ Մեկ էլ հետևից հարվածեց գլխիս։ Ես չգիտեմ ինչու, ինձ թվում է, քարով էր [հարվածը], անընդհատ ասում եմ քարով, բայց կարող է` երկաթով էր։
Հարվածից հետո լրագրողն ուշագնաց է եղել, հետո ուշքի եկել։ Ըստ նրա՝ հարձակվողները փախուստի են դիմել, երբ մոտակա շինության պարեկապահակային ծառայության աշխատակիցը կրակել է օդը։

Դեպքի առթիվ ոստիկանության Կենտրոն քննչական բաժնում հարուցվել է քրեական գործ` դիտավորությամբ, մի քանի հոգու կողմից անձին միջին ծանրության վնասվածք հասցնելու հոդվածով։

Դեպքից մի քանի օր անց լուրեր են տարածվել, թե ծեծի կազմակերպիչը եղել է ՀՀԿ-ական նախկին պատգամավոր, բնապահպանության նախկին նախարար Վարդան Այվազյանը։ Հետագայում Վարդան Այվազյանը հերքել է այդ լուրը՝ նշելով, որ դեպքի օրը բացակայել է երկրից։

Ծանոթագրություններ

Արտաքին հղումներ 

Հայաստանի լրատվական գործակալություններ
Հայաստանի լրատվական կայքեր
Հետաքննական լրագրություն